În toiul scandalului de corupţie sexuală cu minori, preotul Cristian Pomohaci a cântat, duminică, la Zilele comunei Oşorhei, fiind escortat şi păzit de cel puţin patru poliţişti locali pe tot parcursul şederii sale.

Cele câteva sute de spectatori nu au părut însă să-i ţină pizmă preotului, ba din contră, l-au primit şi răsplătit cu aplauze furtunoase şi au râs când acesta a făcut trimitere la faptul că apare la toate televiziunile în cauza scandalului.

"Nu vedeţi că tau în mine ca-n brânză? Nu deşchizi un televizor să nu fie popa acolo. Vreau să vă spun ceva: Nime’ nu-l iubeşte pe Dumnezeu cum îl iubesc eu", le-a spus Pomohaci, primind din nou aplauze.

Spre final, după ce a interpretat smerit şi cu ochii închişi cântarea religioasă "Nu lăsa, măicuţă…", Pomohaci le-a spus spectatorilor că-i iubeşte, pe ei şi pe toţi bihorenii. "Să ştiţi că eu slujesc într-o localitate cu populaţie preponderent maghiară şi îi iubesc. Îi iubesc pe toţi oamenii. Şi pentru că prea iubesc sunt judecat, să ştiţi!", a mai spus preotul, făcând referire din nou la scandalul în care e implicat.

În recitalul său, Pomohaci - care a şi primit flori pe scenă din partea unor fane - a dedicat piese preoţilor care slujesc în altare, poliţiştilor locali din Oşorhei care l-au escortat şi păzit, mamelor, şi spectatorilor.

Între melodii, acesta a făcut glume cât se poate de "lumeşti" cu publicul, cu orchestra şi cu organizatorii, spunând că aceştia probabil se caută în buzunare să-i mai adauge la plată fiindcă a cântat mai mult decât în mod obişnuit.

De asemenea, tot în timpul interacţiunilor sale cu publicul, preotul Pomohaci a spus că-i plac "femeile bărbătoase" şi a făcut glume despre lăptăresele care se apleacă atunci când trece vreun bărbat bine şi-l îmbie să guste din brânză. Deşi a tot propovăduit iubirea, Pomohaci le-a dedicat vreo două cântece şi "duşmanilor".

Cristian Pomohaci a cântat până după miezul nopţii, însă în ciuda declaraţiilor de iubire faţă de publicul său, a plecat apoi rapid, aproape în fugă, tot înconjurat de poliţişti spre maşina - un bolid Audi - care-l aştepta deja pe iarba parcului din Oşorhei, aproape de scenă.